Jorge a fost descalificat de la Survivor All Stars, potrivit ediției difuzate joi, 7 martie 2024, la Pro TV. Războinicul a fost anunțat de prezentatorul reality-show-ului, Daniel Pavel, că trebuie să părăsească competiția din Republica Dominicană. Cum a reacționat concurentul. Foto
Ediția de joi, 7 martie 2024, a reality-show-ului Survivor All Stars de la Pro TV a venit cu o informație surpriză pentru telespectatori, precum și pentru concurenți. Prezentatorul emisiunii, Daniel Pavel, a anunțat că Jorge trebuie să părăsească competiția din motive medicale.
"Jorge, tu ai făcut un traseu medical, nişte analize! Şi rămăsesem dator cu o informaţie: în acest consiliu tribal, pentru tine se încheie Survivor All Stars pe considerente medicale. Sănătatea este cea mai importantă!", a anunțat prezentatorul Survivor All Stars.
Daniel Pavel a precizat că Jorge trebuie să se trateze de problemele medicale cu care se confruntă în condiții de civilizație, nu în cele pe care le întâmpină în jungla dominicană, acolo unde se filmează reality-show-ul Survivor All Stars de la Pro TV.
Nu se știe concret ce s-a întâmplat în spatele camerelor de filmat. Cert este că nu e prima dată când Jorge este nevoit să stea deoparte din cauza complicațiilor cu care se confruntă la genunchi. La Survivor All Stars a părăsit probele de mai multe ori, din cauza condiției sale medicale.
Jorge pare împăcat și resemnat cu ideea că a fost descalificat de la Survivor All Stars din cauza situației sale medicale vulnerabile. Concurentul simțea că ceva nu era bine, după cum a mărturisit chiar el. Noaptea trecută nici nu a dormit din cauza durerii pe care a simțit-o la nivelul piciorului.
"Nu aşa mă aşteptam să plec a doua oară de la Survivor, tot după o accidentare. Universul pare că îmi spune: "Băi, băiatule, du-te acasă!". Sunt bătrân, am 42 de ani!", s-a exprimat Jorge, într-o notă de oarecare umor, la Survivor All Stars.
Concurentul le-a mulțumit Faimoșilor pentru experiența oferită în Republica Dominicană, precum și Războinicilor că l-au primit cu brațele deschise în echipă după transferul ce a avut loc în urmă cu câteva săptămâni. Jorge a precizat că ai săi colegi l-au susținut în fiecare clipă.
Faimosul a declarat că părăsește competiția din jungla dominicană fără să aibă regrete. Își dorește doar să își rezolve problemele de sănătate cu care se confruntă, fiind mulțumit de oporunitatea de a participa la reality-show-ul Pro TV-ului atât cât s-a putut.
"Plec acasă cu inimă deschisă, fără niciun regret, liniştit şi clar îmi doresc să rezolv treaba cu genunchiul. Nu aveam cum să ratez Survivor All Stars, am riscat şi atât a fost să fie pentru mine", a concluzionat Jorge.
Daniel Pavel a precizat că Jorge părăsește competiția din Republica Dominicană cu adevărat cu capul sus. Prezentatorul reality-show-ului Suvivor All Stars de la Pro TV i-a urat fostului concurent drum bun și succes în toate planurile sale din afara concursului din junglă.